U-I-9/15
Natisni
Opravilna št.:
U-I-9/15
Datum odločitve:
27. 2. 2015
Objavljeno:
Neobjavljeno | 9. 3. 2015
ECLI:
ECLI:SI:USRS:2015:U.I.9.15
Akt:
Zakon o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (Uradni list RS, št. 45/08 in 59/11) (ZVEtL), 5. odst. 30. čl.
Izrek:
Pobuda za začetek postopka za oceno ustavnosti petega odstavka 30. člena Zakona o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (Uradni list RS, št. 45/08 in 59/11)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Roksanda Perdan, Ljubljana
Datum vloge:
26. 1. 2015
Vrsta odločitve:
sklep
Vrsta rešitve:
zavrženje
Dokument:
US30605
Dokument v PDF obliki:
U-I-9-15.pdf
139 KB
Prenesite datoteko
U-I-9/15-7
27. 2. 2015
SKLEP
Ustavno sodišče je v postopku za preizkus pobude
Roksande Perdan, Ljubljana
,
ki jo zastopa Andrej Perdan, Ljubljana, na seji 27. februarja 2015
sklenilo:
Pobuda za začetek postopka za oceno ustavnosti petega odstavka 30. člena Zakona o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (Uradni list RS, št. 45/08 in 59/11)
se zavrže.
OBRAZLOŽITEV
1. Pobudnica izpodbija v izreku tega sklepa navedeno določbo Zakona o vzpostavitvi etažne lastnine na predlog pridobitelja posameznega dela stavbe in o določanju pripadajočega zemljišča k stavbi (v nadaljevanju ZVEtL). Zatrjuje, da je izpodbijana določba v neskladju s 14., 22., 67. in 68. členom Ustave oziroma da je razlaga navedene določbe v neskladju z Ustavo. Svoj pravni interes utemeljuje s tem, da je predlagateljica v postopku določitve pripadajočega zemljišča k stavbi, ki se vodi pred Okrajnim sodiščem v Ljubljani pod št. N 563/2012. Navaja, da se je pred kratkim seznanila z odločitvijo Višjega sodišča v Ljubljani, ki je v drugi zadevi za določitev pripadajočega zemljišča k stavbi odločilo, da je treba izpodbijano določbo razumeti tako, da pravnomočna odločba o določitvi funkcionalnega zemljišča, ki jo je izdal upravni organ, izključuje možnost določitve pripadajočega zemljišča po ZVEtL. Predlaga razveljavitev izpodbijane določbe ali izdajo interpretativne odločbe.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču,
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Pobudnica navaja, da Okrajno sodišče v Ljubljani v postopku določitve pripadajočega zemljišča k stavbi, ki se vodi pod št. N 563/2012, še ni odločilo. Ko bo odločilo sodišče prve stopnje, bo pobudnica, če odločitev zanjo ne bo ugodna, imela možnost vložiti pritožbo (glej drugi odstavek 26. člena ZVEtL v zvezi s prvim odstavkom 31. člena Zakona o nepravdnem postopku, Uradni list SRS, št. 30/86 in 20/88 – popr. – ZNP). Ustavno sodišče v takih primerih šteje, da se lahko pobuda vloži po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnica ne izkazuje pravnega interesa za začetek postopka za oceno ustavnosti izpodbijane zakonske določbe. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10
in 56/11
) v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik